钦定古今图书集成/明伦汇编/人事典/第057卷 > 孔丛子 > 《感节赋》前人
## 钦定古今图书集成/明伦汇编/人事典/第057卷 > 孔丛子 > 《感节赋》前人

“携友生而游观，尽宾主之所求。登高墉以永望，冀消
日以忘忧。欣阳春之潜润，乐时泽之惠休。望候雁之
翔集，想元鸟之来游。嗟征夫之长勤，虽处逸而怀愁。
惧天河之一回，没我身乎长流。岂吾乡之足顾，恋祖
宗之灵丘。唯人生之忽过，若凿石之未燿。慕牛山之
哀泣，惧平仲之我笑。折若华之翳日，庶朱光之常照。”
顾寄躯于飞蓬，乘阳风而远飘。亮吾志之不从，乃拊
心以叹息。青云郁其西翔，飞鸟翩而上匿。欲纵体而
从之，哀余身之无翼。大风隐其四起，扬黄尘之冥冥，
鸟兽惊以求群，草木纷其扬英。见游鱼之涔灂，感流
波之悲声。内纡曲而潜结，心怛惕以中惊。匪荣德之
累身，恐年命之早零。慕归全之明义，“庶不忝乎所生。”